ΓΡΑΠΤΗ ΕΡΩΤΗΣΗ P-0024/98 υποβολή: Mihail Papayannakis (GUE/NGL) προς την Επιτροπή (15 Iανουαρίου 1998)

Θέμα: Το κουρδικό πρόβλημα και η Ευρωπαοκή Ενωση

Μετά την τελευταία μεγάλη έξοδο των Κούρδων στην Ευρώπη, ερωτάται η Επιτροπή πώς σκοπεύει να προσανατολίσει τα προγράμματά της ώστε να δοθούν εγγυήσεις και μια ουσιώδης βοήθεια στους Κούρδους που βρίσκονται σε κράτη μέλη της Ευρωπαϊκής Ενωσης, ιδίως σε εκείνους που έχουν το καθεστώς του πολιτικού πρόσφυγα, με δεδομένη πλέον και την επίσημη αναγνώρισή τους ως πολιτιστικής και γλωσσικής μειονότητας.

Απάντηση της κας Gradin εξ ονόματος της Επιτροπής (9 Φεβρουαρίου 1998)

Στα συμπεράσματα του Ευρωπαϊκού Συμβουλίου του Λουξεμβούργου γίνεται αναφορά στην μαζική εισροή μεταναστών, προερχομένων ιδίως από το Ιράκ ((Σημείο 64 των Συμπερασμάτων του Ευρωπαϊκού Συμβουλίου. )). Ανατέθηκε στο Συμβούλιο η επεξεργασία σχεδίου δράσης που θα καλύψει και τις αιτίες της εισροής αυτής ατόμων με την οποία είναι άρηκτα συνδεδεμένη η ανθρωπιστική πτυχή και ο σεβασμός των ανθρωπίνων δικαιωμάτων. Το σχέδιο προσδιορίζει τα μέτρα που πρέπει να ληφθούν στα πλαίσια των εξωτερικών σχέσεων της Ένωσης και θα περιλάβει επίσης την πτυχή «δικαιοσύνη και εσωτερικές υποθέσεις» η οποία θα καλύπτει ειδικότερα τα θέματα του ασύλου και της μετανάστευσης. Η Επιτροπή, από την πλευρά της, συμμετείχε ενεργά στην προετοιμασία του σχεδίου δράσης, ενώ το ίδιο θα πράξει και για την εφαρμογή του.

Όσον αφορά τους κούρδους που ζητούν άσυλο, η Επιτροπή υπενθυμίζει ότι για πρώτη φορά έθεσε σε εφαρμογή, το 1997, κονδύλιο του προϋπολογισμού (Β5-803) που αποβλέπει στη βελτίωση των συνθηκών υποδοχής των αιτούντων άσυλο και των εκτοπισμένων ατόμων που βρίσκονται στο έδαφος των κρατών μελών. Ήδη το 1997 χρηματοδοτήθηκαν σχέδια τα οποία χωρίς να αναφέρονται συγκεκριμένα στην μία ή στην άλλη εθνικότητα των αιτούντων άσυλο, χρησίμευσαν και για την εξεταζόμενη περίπτωση. Το κονδύλιο αυτό του προϋπολογισμού επιβεβαιώθηκε και στον προϋπολογισμό για το έτος 1998.

Όσον αφορά τους κούρδους που έχουν το καθεστώς του πρόσφυγα, η Επιτροπή έθεσε για πρώτη φορά σε εφαρμογή, το 1997, το κονδύλιο του προϋπολογισμού Β3-4113 που αποβλέπει στην ενσωμάτωση των προσφύγων. Στα πλαίσια αυτά, έχουν συγχρηματοδοτηθεί 62 σχέδια τα περισσότερα εκ των οποίων αφορούν το σύνολο των προσφύγων που βρίσκονται στην Ένωση (σχέδια σε ευρωπαϊκό επίπεδο), ή σε συγκεκριμένο κράτος ή περιοχή (πιλοτικά σχέδια). Σύμφωνα με τις κατευθύνσεις που χάραξε η Επιτροπή σχετικά με την εφαρμογή των σχεδίων δόθηκε προτεραιότητα σε εκείνα που αποδίδουν «ιδιαίτερη προσοχή στην κατάσταση των κρατών μελών που δέχθηκαν υψηλό αναλογικά αριθμό προσφύγων ή/και των οποίων ο προσφυγικός πληθυσμός παρουσιάζει αναλογικά μεγάλη αύξηση». Στο γενικό αυτό πλαίσιο ορισμένα από τα επιλεχθέντα σχέδια αναφέρονται ειδικότερα στην ενσωμάτωση των κούρδων προσφύγων, περιλαμβανομένου και ενός σχεδίου που υποβλήθηκε από την κουρδική κοινότητα στη Γερμανία. Το εν λόγω κονδύλιο του προϋπολογισμού επιβεβαιώθηκε στον προϋπολογισμό για το 1998 και η Επιτροπή έχει την πρόθεση να συνεχίσει να δίδει προτεραιότητα στα σχέδια που αποβλέπουν στην ενσωμάτωση των προσφύγων στα κράτη μέλη ή στις περιοχές όπου ο αριθμός τους αυξήθηκε σημαντικά.